b"\n_START_ARTICLE_\nJeff Buckley\n_START_SECTION_\n\xc5\xbdivljenjepis\n_START_PARAGRAPH_\nRodil se je Anaheimu v Kaliforniji, njegov o\xc4\x8de pa je bil Tim Buckley, pevec in pisec pesmi, ki je v sedemdesetih ustvaril vrsto cenjenih folk in jazz albumov. Jeff je bil vzgajan kot Scott Moorhead (priimek pripada njegovemu o\xc4\x8dimu), od svojega osmega leta, ko je prvi\xc4\x8d in zadnji\xc4\x8d videl svojega pravega o\xc4\x8deta, pa je uporabljal ime Jeff Buckley. Z 18 leti je kon\xc4\x8dal svoje izobra\xc5\xbeevanje na glasbenem kolid\xc5\xbeu Musicians Institute v Hollywoodu. Postati je hotel kitarist, imel je ob\xc5\xa1irno znanje s tega podro\xc4\x8dja, ki ga je uporabil v razli\xc4\x8dnih skupinah, kjer je igral punk, rock in reggae. Leta 1991 se je preselil v New York, redno pa je nastopal v klubu Sin-\xc3\xa9. Leta 1993 je bil izdan tudi posnetek njegovega nastopa Live at Sin-\xc3\xa9.\n_START_SECTION_\nGrace\n_START_PARAGRAPH_\nLeta 1994 je izdal svoj edini pravi studijski album Grace. Prodaja albuma je bila sprva zelo slaba, vendar je Buckley po\xc5\xbeel mnogo spo\xc5\xa1tovanja med starej\xc5\xa1imi kolegi (Thom Yorke, Jimmy Page, Robert Plant, Bob Dylan, Elton John, itd.) in med glasbenimi kritiki. Na albumu lahko najdemo med drugim priredbo Nine Simone\xc2\xa0\xc2\xbbLilac Wine\xc2\xab\xc2\xa0in priredbo pesmi Leonarda Cohena\xc2\xa0\xc2\xbbHallejujah\xc2\xab, ki je ena od mnogih, vendar naj bi prav priredba Buckleyja predstavljala najbolj\xc5\xa1o. Po izidu albuma se je Jeff s skupino odpravil na dvoletno turnejo po svetu. Posnetki s teh nastopov so zbrani na posthumno izdanih plo\xc5\xa1\xc4\x8dah Mystery white boy in Live a l'Olympia. Buckley je pod razli\xc4\x8dnimi imeni oziroma psevdonimi v ameri\xc5\xa1kih kavarnah imel solo nastope, s katerimi je za\xc4\x8del svojo solisti\xc4\x8dno glasbeno pot.\n_START_SECTION_\nSmrt\n_START_PARAGRAPH_\nPo kon\xc4\x8dani turneji se je Jeff s skupino lotil ustvarjanja novega albuma My Sweetheart the Drunk. Album je bil prakti\xc4\x8dno posnet, nato pa se je Jeff odlo\xc4\x8dil oditi v Memphis, kjer je na svoj snemalnik sam posnel nekaj pesmi. S skupino je bil dogovorjen, da se mu pridru\xc5\xbeijo v Memphisu, na\xc4\x8drti za novo plo\xc5\xa1\xc4\x8do so bili torej zelo obetavni. 29. maja 1997 je letalo s skupino pristalo na letali\xc5\xa1\xc4\x8du, Jeff pa je s prijateljem od\xc5\xa1el do reke, kjer se je odlo\xc4\x8dil za no\xc4\x8dno plavanje. Potem, ko je njegov prijatelj odmaknil radio in kitaro, da ju ne bi dosegla voda, je Jeffa izgubil izpred o\xc4\x8di. Takoj je bila organizirana re\xc5\xa1evalna akcija, ki \xc5\xbeal ni obrodila sadov. Jeffovo truplo je na obre\xc5\xbeju pet dni kasneje na\xc5\xa1el neki turist. Pojavila so se ugibanja o tem, da je Jeff storil samomor, ali pa je za smrt bila kriva prevelika koli\xc4\x8dina mamil. Obdukcija je pokazala, da v Jeffovem telesu ni bilo sledov prepovedanih drog, njegovo du\xc5\xa1evno stanje pa naj bi bilo povsem normalno. Najverjetnej\xc5\xa1a je torej uradna razli\xc4\x8dica, ki pravi, da je Jeffova smrt posledica tragi\xc4\x8dne nesre\xc4\x8de."